次韵子瞻題張公詩卷後
作者：蘇轍
朝代：宋

paragraphs: 世俗甘枉尺，所願求直尋。
不知一律訛，大樂無完音。
見利心自摇，慮害安得深。
至人不妄言，淡如朱絲琴。
悲傷感舊俗，不類騷人淫。
又非避世翁，閔嘿遽陽瘖。
嘐嘐晨鷄鳴，豈問晴與陰。
世人積寸木，坐使高樓岑。
晚歲卧草廬，誰聽梁甫吟。
它年楚倚相，儻能記愔愔。